පරාජය ඉවසාගත නොහැකි විපක්ෂ සාමාජිකයන්, මැතිවරණ ප්‍රතිඵල දූෂිත බව පවසමින්, රටපුරා මඩ ප්‍රචාර ගෙන යනවා වෙනුවට, කළ යුත්තේ් නීතිමය පියවර ගැනීම බව නීති විද්‍යාලයේ කථිකාචාර්ය නීතිඥ නිහාල් ජයවර්ධන මහතා පවසයි.මැතිවරණ ප්‍රතිඵල යුක්ති සහගත හා සාධාරණ නොමැති බවට විවිධ කටකතා ප්‍රචාරය කිරීම ජාතික හා ජාත්‍යන්තර වශයෙන් රටට අහිතකර ප්‍රතිරූපයක් ගොඩ නැගීමට හේතුවන බවද නීතිඥ ජයවර්ධන මහතා පවසයි.මැතිවරණය සම්බන්ධයෙන් යම් දූෂණ ක්‍රියාවක් සිදුවී ඇත්නම්, ඒ සම්බන්ධව ජනාධිපතිවරණයට ඉදිරිපත්වූ අපේක්ෂකයාට හෝ ජනාධිපතිවරණ අපේක්ෂයකු ලෙස යෝජනා ස්ථිර කළ පුද්ගලයකුට හෝ ශ්‍රේෂ්ඨාධිකරණ ක්‍රියාමාර්ගයකට යා හැකි බවද හෙතෙම පැවැසීය.1981 අංක 15 දරන ජනාධිපතිවරණ පනතේ 6 වැනි කොටසේ සඳහන් ආකාරයට මාසයක් ඇතුළත ශ්‍රේෂ්ඨාධිකරණය වෙත පෙත්සමක් ඉදිරිපත් කරමින් ඒ සම්බන්ධයෙන් කටයුතු කර හැකි බව නීතිඥ ජයවර්ධන මහතා පැහැදිලි කෙළේය.මැතිවරණ ප්‍රතිඵල නිකුත් කිරීමට ප්‍රථම මැතිවරණ කොමසාරිස්වරයා විසින් පූර්විකාවක් ඉදිරිපත් කරමින් කියා සිටියේ, යම් යම් සිදුවීම් වාර්තා වූවද සමස්ත මැතිවරණ ප්‍රතිඵලයට ඒවා බලනොපාන බව යැයි පෙන්වා දුන් ජයවර්ධන මහතා, ඡන්දයේදී සිදුවූවා යැයි පවසන චෝදනා නිවැරැදි කිරීම හෝ පැහැදිලි කිරීම නීත්‍යානුකූල දෙයකට වඩා සදාචාරාත්මක ක්‍රියාවක් බව පැවැසීය.ඒ මහතා මේ අදහස් පළ කළේ රජයේ ප්‍රවෘත්ති දෙපාර්තමේන්තුවේ ඊයේ (1) පැවැති ඇසිදිසි විද්වත් හමුවට සහභාගි වෙමිනි.විශාල පරතරයක් සහිතව ජනාධිපති මහින්ද රාජපක්ෂ මහතා ලබාගත් ජයග්‍රහණය ඉලෙක්ට්‍රොනික් විකෘතියක් ලෙස අර්ථ දැක්වීමට උත්සාහ දරන විපක්ෂයේ අපේක්ෂකයන් ඉටු කරමින් සිටින්නේ ජාත්‍යන්තරයේ අපේක්ෂාවන් යැයි, ප්‍රවීණ සිනමාවේදී රවීන්ද්‍ර රන්දෙණිය මහතා පවසයි.ජාතික, ජාත්‍යන්තර නිරීක්ෂකයන් හා සමස්තය විසින් මැතිවරණ ප්‍රතිඵලය පිළිගත් පසුබිමක මැතිවරණ කොමසාරිස්වරයා විසින් නිශ්චිත නිවේදනයක් නිකුත් කොට පැය කිහිපයකට පසුව විපක්ෂය විසින් ඉදිරිපත් කරන සාවද්‍ය චෝදනා තහවුරු කිරීමට කිිසිදු සාක්ෂියක් නොමැති බවද ඒ මහතා පැවසීය.මෙරට මැතිවරණ ඉතිහාසයේ කිසිදිනෙක වාර්තා නොවූ විශිෂ්ට ජයග්‍රහණයක් ලබාගත් ජනාධිපති මහින්ද රාජපක්ෂ මහතාට පදනමක් නොමැති චෝදනා ඉදිරිපත් කරන්නේ විපක්ෂය ලැබූූ පරාජයේ වේදනාව ඉවසා ගත නොහැකිව බවද හෙතෙම පැවසීය.මෙවැනි සාවද්‍ය ප්‍රකාශ ජාත්‍යන්තරයට ගෙන යෑමෙන් ඔවුන්ගේ අදූරදර්ශී ක්‍රියා හරහා මේ රටේ ජනතාවගේ ඡන්දය හෑල්ලුවට ලක් කරමින් සිටින බවද රන්දෙණිය මහතා කීය.ඒ මහතා මාධ්‍යයට මේ අදහස් ප්‍රකාශ කළේ, රජයේ ප්‍රවෘත්ති දෙපාර්තමේන්තුවේ ඊයේ (1) පැවැති ඇසිදිසි විද්වත් හමුවේදීය.